
ACORD 25/2008, DE 20 DE FEBRER, DEL PLE DEL CONSELL DE L’AUDIOVISUAL DE CATALUNYA

Ref. Expedient núm: 27/A/2007

RESOLUCIÓ 

Recurs de reposició de l’ASSOCIACIÓ ASSEMBLEA PER LA COMUNICACIÓ SOCIAL contra l’Acord 297/2007, de 19 de desembre, del Ple del Consell de l’Audiovisual de Catalunya mitjançant el qual ha aprovat els Plecs de clàusules administratives particulars i de prescripcions tècniques que han de regir la contractació per l’explotació del servei públic de radiodifusió sonora en ones mètriques amb modulació de freqüència, amb caràcter comercial, reservades per a Catalunya. 
ANTECEDENTS

1. El Ple de Consell de l’Audiovisual de Catalunya, en sessió de 19 de desembre de 2007 va dictar l’Acord 297/2007, mitjançant el qual ha aprovat els plecs de clàusules administratives particulars i de prescripcions tècniques que han de regir la contractació per l’explotació del servei públic de radiodifusió sonora en ones mètriques amb modulació de freqüència, amb caràcter comercial, reservades per a Catalunya; i ha disposat la publicació de l’anunci de licitació del concurs al Diari Oficial de la Generalitat de Catalunya. L’anunci de licitació del concurs s’ha publicat al Diari Oficial de la Generalitat de Catalunya número 5034 de 21 de desembre de 2007.

2. El 21 de gener de 2008 s’ha rebut en aquest Consell (Registre d’entrada núm. 87/2008) un escrit signat pel senyor Enric Dur Giralt, actuant en nom i representació de l’ASSOCIACIÓ ASSEMBLEA PER LA COMUNICACIÓ SOCIAL, mitjançant el qual interposa un recurs de reposició contra l’Acord 297/2007, de 19 de desembre. D’acord amb l’escrit presentat, l’objecte del recurs se circumscriu al següents extrems, literalment: “la revisió del procediment establert per a l’adjudicació de les concessions en règim de gestió indirecta per particulars per a l’explotació del servei públic de radio difusió sonora en ones mètriques amb modulació de freqüència per considerar que no s’ajusta a la Llei 22/2005, de 29 de desembre, de la Comunicació Audiovisual de Catalunya”. En concret,  l’associació centra el seu recurs en dues argumentacions: 

1.-  Incompliment de les reserva d’espai públic de comunicació per part del Plec de clàusules administratives particulars. 

2.- Impediment a les entitats sense ànim de lucre per participar en el procediment de l’adjudicació dels contractes per gestionar el servei públic de radiodifusió sonora. 

Així mateix, la part recurrent sol·licita “la suspensió del procediment o, en el seu defecte, la modificació de la Relació de les zones de Servei i freqüències (Annex I del Plec) per a que part d’aquestes no siguin adjudicades en aquest concurs i es  reservin per a destinar més endavant a serveis de comunicació audiovisual sense ànim de lucre en funció de l’establert en l’article 70 de la Llei 22/2005, de 29 de desembre, de la Comunicació Audiovisual de Catalunya”.

FONAMENTS DE DRET

Primer. - Suspensió de l’acte impugnat.

Amb caràcter previ a les qüestions de fons que planteja el recurs, és necessari pronunciar-se sobre la sol·licitud de suspensió, formulada a l’empara de l’article 111 de la Llei de l’Estat 30/1992, de 26 de novembre, de règim jurídic de les administracions públiques i del procediment administratiu comú (en endavant, LRJPA).

A aquests efectes, cal tenir present que l’executivitat dels actes administratius, s’ha vingut configurant en l’àmbit del dret administratiu, com la lògica conseqüència del conegut principi d’autotutela de l'administració pública. En efecte, com a regla general, els actes administratius són immediatament executius i la interposició dels recursos administratius no suspenen la resolució o acte impugnat (art. 111.1 LRJPA).

D'aquesta manera l’executivitat dels actes administratius sorgeix de la presumpció de legalitat que els acompanya i del caràcter públic del poder del qual emanen. Contràriament, la suspensió de l'acte administratiu és una  excepció a la regla general de la immediata execució dels actes; en aquest sentit, l’adequada ponderació dels interessos en joc, exigeix la concurrència de circumstàncies taxades (atès el seu caràcter excepcional), per tal de fer efectiva la suspensió de l’acte (art. 111.2 LRJPA). 

En efecte, l’apartat 2 de l’article 111 LRJPA preveu que l’òrgan que hagi de resoldre el recurs podrà suspendre l’execució de l’acte impugnat quan aquesta pugui causar perjudicis de reparació impossible o difícil, o quan la impugnació es fonamenti en alguna de les causes de nul·litat de ple dret que preveu l’apartat 1 de l’article 62 LRJPA. Aquesta decisió es prendrà amb la ponderació prèvia, raonada suficientment, entre el perjudici que causaria a l’interès públic o a tercers la suspensió, i el perjudici que es causa a la part recurrent com a conseqüència de l’eficàcia immediata de l’acte recorregut.

L’altra part, però, s’ha limitat sense més, a sol·licitar la suspensió del procediment adduint per tota justificació la següent: “mentre no s’expliqui la situació de fet actual i mentre el CAC o la Generalitat no expliquin com es resoldrà la situació una vegada finalitzat tot el procediment d’adjudicació de les concessions”. 

A propòsit de la prevalença de l’interès públic sobre els interessos particulars, cal fer referència, per totes, a la STS 160/1999, de 13 de febrer de 2001, que en relació a aquest extrem manifesta el següent: 

“Por lo que hace a la ponderación de intereses y perjuicios que dimanan de la ejecución de la resolución impugnada, es patente que el juicio formulado por la Sala en el sentido de que los intereses invocados a favor de la suspensión no son prevalentes sobre los que pretenden la ejecución no ha sido desvirtuado en el recurso, pues el acto cuya suspensión se pretende, otorgamiento de una licencia, no parece que pueda colisionar con intereses públicos de entidad superior. Tampoco ha conseguido demostrarse que de esta ejecución resulten perjuicios de difícil o imposible reparación”. 

En aquest cas, la ponderació de l’interès públic controvertit, és a dir, l’efectivitat de l’explotació de les freqüències planificades, front el dret que pot assistir a la part recurrent a la suspensió, que sintetitza l’al·legació més amunt assenyalada, entenem que és indiscutit, entre altres motius, perquè no respon per si mateix a cap de les circumstàncies que, en el seu cas, permetin a aquesta entitat ponderar i acordar, valoradament, la suspensió de l’acte. 

En conseqüència,  des d’una perspectiva procedimental i sens perjudici de les consideracions que s’efectuen al fonament 2n, apartat 1) d’aquesta Resolució en relació amb l’aspecte competencial que planteja la petició, no resulta admissible la sol·licitud  formulada per la part recurrent en el sentit que, en defecte, de la suspensió de l’acte es procedeixi a “la modificació de la Relació de les zones de Servei i freqüències (Annex I del Plec) per a que part d’aquestes no siguin adjudicades en aquest concurs i es  reservin per a destinar més endavant a serveis de comunicació audiovisual sense ànim de lucre en funció de l’establert en l’article 70 de la Llei 22/2005, de 29 de desembre, de la Comunicació Audiovisual de Catalunya”.

Segon.- Fonamentació del recurs de reposició.

1.-  Incompliment de les reserva d’espai públic de comunicació per part del Plec de clàusules administratives particulars. 

La part recurrent fonamenta el seu recurs en l’incompliment de l’article 70 de la Llei 22/2005, de 29 de desembre, de la comunicació audiovisual de Catalunya (en endavant, LCA). En concret, pel que fa a aquest incompliment, la recurrent esgrimeix, en essència, les consideracions següents: 

L’Acord 297/2007, de 19 de desembre, del Ple del Consell de l’Audiovisual de Catalunya “pel qual s’estableix el procediment d’adjudicació de totes les freqüències de FM disponibles a Catalunya (...) no contempla cap reserva per a destinar una part d’aquestes concessions a entitats privades sense ànim de lucre, segons estableix l’article 70.1 de la Llei 22/2005 (LCA).”
La part recurrent també addueix que el Consell de l’Audiovisual de Catalunya «deu interpretar que els Serveis de comunicació audiovisual sense ànim de lucre són emissores de baixa freqüència (inframunicipal)»; això no obstant, “actualment n’hi ha que tenen àmbit local, supramunicipal  i fins i tot nacional”. 

Així mateix, el recurrent manifesta que “El CAC podria interpretar també que la reserva d’espai públic de comunicació per a entitats sense ànim de lucre es realitzarà més endavant, quan disposi de més freqüències o quan el Pla Tècnic estatal estableixi emissores de baixa cobertura. No obstant, en aquests moments no hi ha previsió que el Pla Tècnic contempli l’establiment d’emissores de baixa cobertura. És més: després de l’aprovació del darrer Pla Tècnic ja no serà possible planificar noves emissores en moltes localitats degut a l’esgotament de l’espectre radioelèctric. Per tant, el procés d’adjudicació establert per l’Acord 297/2007 constituïa un moment idoni per a garantir una reserva d’espai per als serveis de radio no lucratius.”

En definitiva, l’associació recurrent considera que el Consell de l’Audiovisual de Catalunya, “no ha reservat part de les freqüències assignades a Catalunya en el Pla Tècnic Nacional de radiodifusió sonora en ones mètriques amb modulació de freqüència aprovat per Reial Decret 964/2006 d’1 de setembre a les entitats sense ànim de lucre”. 

En relació amb aquesta al·legació, cal posar en relleu que els Plecs de clàusules administratives particulars i de prescripcions tècniques que regeixen la contractació per l’explotació del servei públic de radiodifusió sonora en ones mètriques amb modulació de freqüència, amb caràcter comercial, reservades per a Catalunya, inclouen totes les freqüències planificades pel Reial decret 964/2006, d’1 de setembre, pel qual s’aprova el Pla tècnic nacional de radiodifusió sonora en ones mètriques amb modulació de freqüència, llevat aquelles que el Govern, a través de la Resolució PRE/3315/2006, de 17 d’octubre de 2006, ha assignat a la prestació del servei públic audiovisual per part dels ens locals o de qualsevol altre ens públic. 

Com a consideració prèvia a l’anàlisi competencial que se suscita en aquest punt, cal posar de manifest que la planificació duta a terme pel Reial decret 964/2006, d’1 de setembre, no implica, tal com manifesta la recurrent, que s’hagi exhaurit l’espectre radioelèctric. De fet, en aquests moments, l’estat de l’evolució tecnològica permet l’alliberament de determinats espais que abans estaven ocupats, extrem que comporta una optimització de l’espai disponible a l’espectre radiolèctric i, consegüentment, un increment de serveis de comunicació audiovisual. Més encara si tenim en compte que la transició a la tecnologia digital està en un procés transitori, que comporta que la tendència sigui l’alliberament progressiu de l’espai radioelèctric i no seva la saturació. Per tant, des d’una òptica tècnica i/o tecnològica, en el futur, no ha d’haver cap impediment perquè  es dugui a terme una reserva d’espai públic per a les entitats sense ànim de lucre.

Centrada la qüestió en aquests termes, cal precisar el següent: el concurs públic per a l’adjudicació de les concessions del servei públic de radiodifusió sonora en ones mètriques amb modulació de freqüència, es contextualitza dins un marc competencial, clarament definit, en primera instància, pel bloc de constitucionalitat (Constitució Espanyola i Estatut d’autonomia de Catalunya), i per la resta de la normativa sectorial de desenvolupament, amb especial referència, pel que aquí interessa, al Pla tècnic nacional de radiodifusió sonora en ones mètriques amb modulació de freqüència, aprovat pel Reial Decret 964/2006, d’1 de setembre, així com a la LCA. 

En concret, l’apartat 1 de l’article 70 de la LCA determina que “La prestació de serveis de comunicació audiovisual per part d’entitats privades sense ànim de lucre es beneficia d’una reserva d’espai públic de comunicació, atenent la contribució que facin a la realització de finalitats d’interès general i de manera proporcionada a aquesta contribució·” 

En coherència amb aquesta previsió, l’apartat 7 del mateix precepte estableix que “La reserva d’espai públic de comunicació correspon: a) Als plans tècnics, si l’espai radioelèctric ho permet, d’acord amb les condicions i el procediment establerts per reglament”. 

D’una interpretació conjunta de la normativa estatal i autonòmica es desprèn, d’una banda, la facultat de l’Estat per planificar les freqüències de l’espai radioelèctric, de l’altra, la de la comunitat autònoma d’atorgar les que li hagin estat prèviament reservades. Confirma l’anterior, la previsió de l’article 1 del Pla tècnic nacional de radiodifusió sonora en ones mètriques amb modulació de freqüència, aprovat pel Reial Decret 964/2006, d’1 de setembre, quan expressament, estableix que “no podrá otorgarse concesión para la prestación del servicio por parte de las comunidades autónomas sin que se haya realizado por la Administración general del Estado la oportuna reserva de frecuencias”.
D’acord amb les consideracions anteriors, cal concloure que el Consell de l’Audiovisual de Catalunya,  és competent per atorgar les concessions o títols habilitats (art. 115.e LCA) per a l’explotació del servei públic de radiodifusió sonora, en aquest cas en ones mètriques, però no per elaborar i aprovar els plans tècnics corresponents ni tampoc per adoptar el reglament que estableixi les condicions i el procediment per a que les entitats sense ànim de lucre prestin aquests tipus de serveis. 

Són aquestes previsions legals les que, justament, donen cobertura al procediment d’adjudicació que ens ocupa, que posa a l’abast qualsevol persona o entitat que pugui resultar interessada la possibilitat d’accedir a la gestió indirecta d’aquest servei públic. La publicitat, la transparència del procediment de licitació, garanteix, a parer d’aquest Consell, la necessària igualtat i seguretat jurídica que ha de regir tot concurs públic. 

El procediment d’adjudicació que aquí es qüestiona, no fa altra cosa que garantir la participació de qualsevol persona o entitat interessada, prèvia concurrència dels requisits formals per a la presentació de les proposicions, establerts en el plec de clàusules administratives particulars corresponent, a esdevenir titular d’una concessió sobre l’espai radioelèctric, per emetre serveis de radiodifusió sonora en ones mètriques amb modulació de freqüència, amb caràcter comercial. 

2.- Impediment a les entitats sense ànim de lucre per participar en el procediment de l’adjudicació dels contractes per gestionar el servei públic de radiodifusió sonora. 

En segon lloc, la part recurrent esgrimeix que el fet que el títol dels Plecs de clàusules administratives particulars i de prescripcions tècniques se circumscriguin a l’explotació del servei amb caràcter comercial, implica la intenció del Consell de l’Audiovisual de Catalunya de destinar les concessions a emissores que tinguin un caràcter comercial i no a entitats sense ànim de lucre. I addueix l’article 1.2 del Decret 269/1998, de 21 d’octubre, en favor d’aquesta argument.

A banda de les consideracions efectuades en la fonamentació anterior respecte de la garantia, en l’acte objecte de recurs, dels principis de concurrència, igualtat i transparència en el procediment d’adjudicació de les concessions controvertit, val a dir que l’activitat no lucrativa de les entitats que l’associació recurrent representa no és un element que suposi una incompatibilitat amb el caràcter comercial de la gestió del servei  de radiodifusió sonora. S’observa, doncs, a les al·legacions esgrimides per la recurrent una certa confusió entre la naturalesa del servei i la del gestor d’aquest servei. En aquest sentit, allò que pot diferenciar l’activitat desenvolupada per part d’una entitat sense afany de lucre de la que porta a terme qualsevol altra persona jurídica, és la destinació dels ingressos que es puguin obtenir de l’activitat. 

A banda d’això, la definició al·legada de contrari, que conté l’article 1.2. del Decret 269/1998, de 21 d’octubre, del règim jurídic de les concessions per a la prestació del servei de radiodifusió sonora en ones mètriques amb modulació de freqüència per a emissores comercials, ha estat superada per la LCA, ja que d’una interpretació sistemàtica dels seus preceptes no s’infereix cap tipus d’impediment o limitació pel que fa a la naturalesa jurídica de les persones o entitats que poden accedir als procediments de concurrència per a l’obtenció d’un títol habilitant, en aquest cas, per a la prestació del servei de radiodifusió sonora, afirmació que també es pot traslladar als Plecs objecte del recurs.  

A més, la normativa bàsica estatal, i en concret, Llei 31/1987, de 18 de desembre, d’ordenació de les telecomunicacions, habilita de manera expressa les persones jurídiques que siguin entitats sense ànim de lucre, per a ser titulars de la concessió per a la gestió indirecta del servei de radiodifusió sonora. En concret, l’apartat primer, lletra c) de la Disposició Addicional sisena de la Llei esmentada estableix: :

“c) Si se trata de entidades sin ánimo de lucro, los titulares de sus órganos directivos y tutelares deberán ostentar la nacionalidad española y estar domiciliados en España.”.

Ateses les consideracions anteriors, de conformitat amb l’ordenament jurídic vigent, res no impediria que una entitat sense ànim de lucre pugui concórrer en el procediment d’adjudicació qüestionat. 

En definitiva, d’acord amb els fonaments anteriors, cal rebutjar les al·legacions de l’associació recurrent, d’una banda, sobre l’incompliment de les reserva d’espai públic de comunicació per part del Plec de clàusules administratives particulars i, d’una altra,  pel que fa a l’impediment a les entitats sense ànim de lucre per participar en el procediment de l’adjudicació dels contractes per gestionar el servei públic de radiodifusió sonora.

Per tot l’exposat, el Ple del Consell de l'Audiovisual de Catalunya, adopta els següents:

ACORDS

1.- Desestimar el recurs de reposició interposat pel senyor Enric Dur Giralt, actuant en nom i representació de l’ASSOCIACIÓ ASSEMBLEA PER LA COMUNICACIÓ SOCIAL, contra l’Acord  297/2007, de 19  de desembre, del Ple del Consell de l’Audiovisual de Catalunya, de conformitat amb el que s’ha exposat als fonaments jurídics d’aquesta Resolució i, en conseqüència, confirmar l’Acord que aprova els Plecs de clàusules administratives particulars i de prescripcions tècniques que han de regir la contractació per l’explotació del servei públic de radiodifusió sonora en ones mètriques amb modulació de freqüència, amb caràcter comercial, reservades per a Catalunya.
2.- Notificar aquests Acords a l’associació interessada.

Barcelona, 20 de febrer de 2008

Josep M. Carbonell i Abelló                              Dolors Comas d’Argemir i Cendra

President                                                          Consellera secretària

